Porth Tywyn | Cartrefi Croeso
Datblygiad eco-gartrefi gwerth £6miliwn ar gyfer Porth Tywyn
Mae caniatâd cynllunio wedi'i gymeradwyo'n unfrydol i 32 o gartrefi eco-gydnaws gael eu hadeiladu ym Mhorth Tywyn ar ôl i becyn ariannu gwerth £6miliwn gael ei sicrhau gan Gartrefi Croeso.
Rhoddwyd caniatâd ar gyfer y cynlluniau gan Bwyllgor Cynllunio Cyngor Sir Caerfyrddin ddydd Mawrth 19 Chwefror, sy'n golygu y gallai'r gwaith adeiladu ddechrau mor gynnar â'r gwanwyn.
Cafodd y cynllun uchelgeisiol i greu Pentref Gardd Porth Tywyn ei gynnwys gan Lywodraeth Cymru yn grant y Rhaglen Tai Arloesol, sy'n werth £43miliwn, a gyhoeddwyd ar 16 Hydref 2018 gan Rebecca Evans, y Gweinidog Tai ac Adfywio.
Bydd y cynllun arfaethedig yn creu 22 o gartrefi teuluol â dwy ystafell wely a 10 o fflatiau ag un ystafell wely ar dir wrth ymyl Cynllun Gofal Ychwanegol Plas y Môr yn y dref.
Sefydlwyd Cartrefi Croeso gan Gyngor Sir Caerfyrddin yn 2017 i agor cyfleoedd newydd i gannoedd o dai fforddiadwy gael eu hadeiladu y tu allan i ffiniau'r Cyfrif Refeniw Tai, sy'n cyfyngu buddsoddiad i dai cymdeithasol.
Dywedodd Robin Staines, Rheolwr Gyfarwyddwr Cartrefi Croeso: "Rydym yn falch iawn bod y cynlluniau ar gyfer cynllun Pentref Gardd Porth Tywyn wedi'u cymeradwyo. Hwn fydd y datblygiad cyntaf a gyflawnir gan Gartrefi Croeso ac mae'n gosod y safon o ran darparu tai fforddiadwy, newydd yn Sir Gaerfyrddin yn y dyfodol."
Ychwanegodd y Cynghorydd Linda Evans, yr Aelod o'r Bwrdd Gweithredol dros Dai, Cyngor Sir Caerfyrddin: "Rwyf wrth fy modd bod y cynlluniau wedi'u cymeradwyo. Mae hyn yn newyddion gwych, a bydd yn golygu y gall teuluoedd lleol elwa ar dai cost isel y gellir eu haddasu'n llawn. Sefydlwyd Cartrefi Croeso gennym i gynnig dewis arall i deuluoedd yn lle tai cymdeithasol ac i fanteisio ar sgiliau cwmnïau lleol. Mae'r datblygiad hwn yn ddechrau gwych, ac mae'n dangos ein hymrwymiad i gefnogi pobl, cymunedau a busnesau lleol."